b'\n_START_ARTICLE_\nRegionalna cesta\n_START_PARAGRAPH_\nRegionalna cesta v Sloveniji je namenjena prometnemu povezovanju pomembnej\xc5\xa1ih sredi\xc5\xa1\xc4\x8d lokalnih skupnosti in navezovanju prometa na dr\xc5\xbeavne ceste enake ali vi\xc5\xa1je kategorije; njen sestavni del so tudi posebni priklju\xc4\x8dki nanjo, \xc4\x8de so zgrajeni; (Zakon o cestah). Prav tako je namenjena povezovanju za dr\xc5\xbeavo pomembnih turisti\xc4\x8dnih (turisti\xc4\x8dne ceste, s skraj\xc5\xa1ano oznako RT) in obmejnih obmo\xc4\x8dij ter mejnih prehodov z dr\xc5\xbeavnimi cestami enake ali vi\xc5\xa1je kategorije, kadar po predpisanih merilih za kategorizacijo ne dose\xc5\xbee vi\xc5\xa1je kategorije.\n_START_SECTION_\nZgodovina\n_START_PARAGRAPH_\nKategorizacija cest se je v preteklosti pogosto spreminjala. Tako so bile ceste v Sloveniji po vojni imenovane ceste II. in III. reda, od leta 1971 dalje, so se imenovale regionalne ceste, kar velja \xc5\xa1e danes.\n_START_SECTION_\nSistematika\n_START_PARAGRAPH_\nRegionalne ceste delimo na regionalne ceste I. reda (R1), II. reda (R2) in III. reda (R3) ali v primeru turisti\xc4\x8dne funkcije (RT). Z regionalnimi cestami upravlja in jih vzdr\xc5\xbeuje Direkcija Republike Slovenije za infrastrukturo, ki deluje kot organ v sestavi Ministrstva za infrastrukturo (MZI). Regionalne ceste so ozna\xc4\x8dene s tablico (staciona\xc5\xbenim znakom) na razdalji vsakih 500 m.\n_START_SECTION_\nLastnosti\n_START_PARAGRAPH_\nRegionalna cesta je namenjena vsem vrstam cestnega prometa, ima dvo- ali ve\xc4\x8dpasovno vozi\xc5\xa1\xc4\x8de z nivojskimi, zelo redko izvennivojskimi kri\xc5\xbeanji z ostalimi prometnicami in praviloma nivojska kri\xc5\xbeanja z \xc5\xbeelezni\xc5\xa1ko progo. Na regionalnih cestah v Sloveniji velja splo\xc5\xa1na omejitev hitrosti 90 km/h. V odvisnosti od terena so predvidene tudi druge projektne hitrosti in sicer za ravninski in gri\xc4\x8devnat teren 70 km/h, za hribovit 50 km/h in gorski teren 40 km/h. Od tega so odvisni vsi ostali tehni\xc4\x8dni elementi regionalne ceste kadar se na\xc4\x8drtujejo rekonstrukcije. Za razli\xc4\x8dne projektne hitrosti in funkcije ceste v prostoru je odvisna tudi \xc5\xa1irina voznega pasu in zna\xc5\xa1a od 2,5 m do 3,0 m. Sestavni del cesti\xc5\xa1\xc4\x8da je tudi robni pas (\xc5\xa1irine 0,25 m do 0,50 m), bankina (\xc5\xa1irina 0,75 m do 1,0 m) ter elementi odvodnjavanja (koritnice, jarki, mulde)._NEWLINE_Z namenom prepre\xc4\x8ditve \xc5\xa1kodljivih vplivov posegov v prostor ob dr\xc5\xbeavni cesti, na dr\xc5\xbeavno cesto in prometa na njej je ob cestah varovalni pas, v katerem je raba prostora omejena. Ta zna\xc5\xa1a za regionalne ceste 15 m. DRSC izdaja soglasja za posege v varovalni pas ceste za naslednje vode gospodarske javne infrastrukture (GJI): kanalizacija, vodovod, elektrovod, plinovod, toplovod in telekomunikacijski vod kot tudi transportne naprave (\xc5\xbei\xc4\x8dnice, trakovi). Priklju\xc4\x8dki ob\xc4\x8dinskih in nekategoriziranih cest ter individualni priklju\xc4\x8dki morajo biti na regionalnih cestah urejeni oziroma zgrajeni v skladu s soglasjem, ki ga izda DRSC. Kri\xc5\xbei\xc5\xa1\xc4\x8da morajo biti po mo\xc5\xbenosti urejena s pasovi za zavijanje, semaforji ali zgrajena kot kro\xc5\xbei\xc5\xa1\xc4\x8da, vsekakor pa je to odvisno od prometne obremenitve in strukture prometa. Na regionalnih cestah so lahko avtobusna postajali\xc5\xa1\xc4\x8da tudi na vozi\xc5\xa1\xc4\x8du.'